DA Den Europæiske Unions Tidende C 307/21

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 307/10

Denne offentliggørelse giver ret til at gøre indsigelse mod ansøgningen om ændring, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»PROSCIUTTO AMATRICIANO«

EF-Nr.: IT-PGI-0005-0780-29.06.2009

BGB ( X ) BOB ( )

1. Betegnelse:

»Prosciutto Amatriciano«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.2 — Kød og kødprodukter

3.2. Beskrivelse af produktet med betegnelsen »Prosciutto Amatriciano«:

»Prosciutto Amatriciano« BGB har ved markedsføringen følgende kemiske og fysiske, organoleptiske og kvalitative egenskaber: fugtighedsprocent højst 60 vægtprocent; proteinindhold mindst 25 % af tørstoffet; pæreformet og uden fod; den åbne flade er kendetegnet ved for en stor dels vedkommende at være bar, og den strækker sig vertikalt over halvdelen af skinkens højde ifølge den traditionelle renskæring; mindstevægten er 8 kg efter den mindste lagringsperiode; mindst 12 måneders lagring fra første saltningsdag.

3.3. Råvarer (kun for forarbejdede produkter):

Som råvare til produktion af »Prosciutto Amatriciano« anvendes udelukkende ferske skinker af svin af de traditionelle italienske racer »Large White« og »Landrace«, forædlet således som det fremgår af den italienske stambog, eller af afkom af orner af de samme racer, dvs. afkom af den italienske race »Duroc«, forædlet som det fremgår af den italienske stambog; derudover tillades også skinker af afkom af orner af andre racer eller af krydsede racer, forudsat at de kommer fra selektions- eller krydsningsprogrammer, hvis målsætninger er forenelige med den italienske stambog, for så vidt angår fremstilling af tunge svin. Svinene, der sendes til slagtning, når de er mellem 9 og 15 måneder gamle, skal være i god sundhedstilstand attesteret af det ansvarlige sundhedsorgan. De ferske skinker skal stamme fra halve slagtekroppe, der handelsmæssigt er klassificeret efter SEUROP-metoden og tilhøre klasserne E, U, R, O og P. Den ferske skinke med det typiske hvide skind skal omfatte ben bestående af en del af hofteknoglen, lårknogle, skinneben, knæskal og den første række af mellemfodsknogler og veje mellem 12,5 og 16 kg. Den ferske skinkes ydre fedtlag skal måle mellem 15 og 30 mm, inkl. skindet, afhængig af vægten.

3.4. Foder (kun for produkter af animalsk oprindelse):

Det tilladte foder, mængderne heraf og de nærmere anvendelsesregler har til formål at give traditionelle tunge svin, der opnås ved i forløbet at øge den daglige mængde gradvis.

3.5. Specifikke produktionsetaper, der skal finde sted i det afgrænsede geografiske område:

De specifikke produktionsetaper for »Prosciutto Amatriciano«, der skal finde sted i det afgrænsede geografiske område, er modtagelse og renskæring; udvælgelse og nedkøling; saltning; afsaltning; finafpudsning og hvile; vask; tørring; for-lagring og indsmøring; lagring og mærkning.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

»Prosciutto Amatriciano« BGB skal på den tyndere del, på etiketten eller på den anvendte indpakning obligatorisk være forsynet med det grafiske EU-symbol for BGB, betegnelsen efterfulgt af BGB og betegnelsens logo i klare og letlæselige bogstaver. Betegnelsen »Prosciutto Amatriciano« oversættes ikke.

4. Præcis afgrænsning af det geografiske område:

Produktionsområdet for »Prosciutto Amatriciano« BGB ligger i følgende kommuner i Rieti-provinsen, dog kun op til højst 1 200 m over havets overflade: Amatrice, Accumoli, Antrodoco, Borgo Velino, Cantalice, Castel Sant’Angelo, Cittaducale, Cittareale, Configni, Contigliano, Colli sul Velino, Cottanello, Greccio, Labro, Leonessa, Micigliano, Morro Reatino, Petrella Salto, Poggio Bustone, Posta, Rieti og Rivodutri.

5. Tilknytning til det geografiske område:

5.1. Det geografiske områdes egenart:

Produktionsområdet for »Prosciutto Amatriciano« BGB har særlige geografiske og morfologiske egenskaber. Det består hovedsagelig af bjergområder med kun få sletter. Produktionsområdet for »Prosciutto Amatriciano« BGB er jordbunds- og vejrmæssigt særlig gunstigt til den pågældende produktion. Foruden forarbejdningsmetoden, arten og varigheden af lagringen begunstiger den høje beliggenhed op til 1 200 m over havets overflade, de høje bjergområders barske klima og det relativt barske klima i bjergområdernes lavereliggende områder og sletter, den kølige og rene luft, der er overalt i produktionsområdet, og især den relative fugtighed på under 70 % alle forarbejdningsfaser, især den lange og omhyggelige lagring; alle disse faktorer giver færdigproduktet den særlige behagelige, blide, men intense aroma, der kendetegner produktet.

5.2. Produktets egenart:

»Prosciutto Amatriciano« BGB har en elastisk og kompakt konsistens med udsøgte skæreegenskaber. Farven er rød/rosa marmoreret med det hvide fedt, og duften er behagelig, blid, men intens også ved stikprøver; smagen er fyldig, men ikke salt; duften er behagelig, blid, men intens. »Prosciutto Amatriciano« BGB adskiller sig fra lignende produkter derved, at den åbne sides flade efter renskæringen strækker sig vertikalt over halvdelen af skinkens højde. Herved opnås der en skinke med ringere fugtighed (højst 60 vægtprocent) og med højere proteinindhold (mindst 25 vægtprocent).

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Det særlige kvalitetstegn ved »Prosciutto Amatriciano« BGB stammer fra den traditionelle afpudsningsteknik med den høje renskæring af den ferske skinke, der foretages overalt i produktionsområdet, når råvaren modtages. Denne renskæring, der er en århundredeår gammel tradition blandt områdets producenter, består i at fjerne fedt og skind med et skarpt halvrundt snit, der når hen over halvdelen af skinkens højde. På denne måde får skinken den klassiske buttede pæreform, og forsiden bliver meget åben vertikalt over halvdelen af skinkens højde.

Takket være denne renskæring øges overfladen uden beskyttende skind og fedt, hvorved der under saltningsfasen sker en ensartet optagelse af saltpastaen og under lagringsfasen en bedre tørring. Herved opnås et karakteristisk færdigt produkt, der adskiller sig fra andre, mindre åbne produkter, med lavere fugtighed og højere proteinindhold, der er produktets kvalitetstegn; disse egenskaber ledsages af produktets gode aroma og konsistens kendetegnet ved at være særlig kompakt og have en intens duft af lagringen.

»Prosciutto Amatriciano« s omdømme blev skabt ved begyndelsen af 1900-tallet, da produktet begyndte at blive ensbetydende med Amatrice. Dette sted kan faktisk betragtes som reference for området, som strækker sig langs de højtliggende dale Velino og Tronto, der er kendetegnet ved en meget gammel skinkeproduktion. Et bevis herfor er dokumentet om »Amatrice-samfundet«, der stammer fra 1932, hvor Cesare De Berardinis omtaler forarbejdningen af de »udsøgte skinker« takket være de utrættelige Amatrice-kvinders »hænder« og »omhu«.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

Den ansøgende myndighed har indledt den nationale indsigelsesprocedure i henhold til artikel 5, stk. 5, i forordning (EF) nr. 510/2006 ved at offentliggøre forslaget om anerkendelse af den beskyttede geografiske betegnelse »Prosciutto Amatriciano« i det italienske statstidende (Gazzetta Ufficiale) nr. 56 af 9. marts 2009.

Den konsoliderede udgave af varespecifikationen kan ses:

— på webstedet: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller

— direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.

(1) EUT L 93 af 31.3.2006, s. 12.